“แบงก์ชาติอังกฤษ” ประชุมฉุกเฉิน รับมือวิกฤต “เครดิต สวิส” ส่อเค้าลามยุโรป
ธนาคารกลางอังกฤษ (BoE) จัดประชุมฉุกเฉิน รับมือวิกฤตธนาคารเครดิต สวิส ส่อเค้าลามยุโรปหนัก
ธนาคารกลางอังกฤษ (BoE) จัดประชุมฉุกเฉิน รับมือวิกฤตธนาคารเครดิต สวิส ส่อเค้าลามยุโรปหนัก
16 มี.ค. 2566

สำนักข่าวเทเลกราฟรายงานเมื่อวันพุธ (15 มี.ค.) ว่า ธนาคารกลางอังกฤษ (BoE) ได้จัดการประชุมฉุกเฉินร่วมกับธนาคารกลางและหน่วยกำกับดูแลด้านการเงินระหว่างประเทศ ท่ามกลางความวิตกกังวลที่เพิ่มสูงขึ้น หลังวิกฤตของธนาคารเครดิต สวิส จากสวิตเซอร์แลนด์ทวีความรุนแรง
ทั้งนี้ รายงานดังกล่าวมีขึ้น หลังปัญหาเกี่ยวกับเครดิต สวิส ได้กระพือความวิตกกังวลเรื่องวิกฤตภาคธนาคาร ซึ่งจะเป็นตัวกำหนดภาวะการเงินระหว่างประเทศแบบเป็นรายวัน หรือแม้กระทั่งรายชั่วโมง
อย่างไรก็ตาม BoE ปฏิเสธที่จะแสดงความคิดเห็นเกี่ยวกับการประชุมดังกล่าว
อนึ่งขณะนี้นักลงทุนกำลังกังวลเกี่ยวกับสถานะการเงินของธนาคารเครดิต สวิส โดยราคาหุ้นธนาคารเครดิต สวิส ซึ่งมีการซื้อขายที่ตลาดหุ้นนิวยอร์ก ปิดร่วงลง 13.94% ในวันพุธ เนื่องจากนักลงทุนกระหน่ำขาย หลังธนาคารซาอุดี เนชั่นแนล แบงก์ (Saudi National Bank) หรือ SNB ซึ่งเป็นผู้ถือหุ้นรายใหญ่ที่สุดของเครดิต สวิส ประกาศว่า SNB ไม่สามารถเพิ่มความช่วยเหลือทางการเงินต่อเครดิต สวิส เนื่องจากจะทำให้ SNB ถือหุ้นในเครดิต สวิสมากกว่า 10% ซึ่งจะเป็นการทำผิดกฎระเบียบธนาคาร